S T A N O V Y
Združenia rodičov a priateľov školy
pri Základnej umeleckej škole, Námestie M. Pajdušáka 2, Smižany 
                            
Článok 1
Úvodné ustanovenie

Tieto stanovy upravujú  ustanovenie  a  činnosť  združenia rodičov   a  priateľov   školy  (ďalej   len  "združenie"),   jeho organizáciu, hospodárenie a zánik. 

Článok  2
Ustanovovanie združenia

(1) V združení sa môžu organizovať zákonní  zástupcovia žiakov,  pestúni   alebo  občania,  prípadne ústavy, ktorým boli deti na základe súdneho rozhodnutia zverené do výchovy (ďalej len "zástupcovia žiakov"), bývalí žiaci školy alebo školského zariadenia a ostatní občania, ktorí sa zaujímajú o prácu školy a  výchovu detí a mládeže.
(2) Združenie  sa ustanovuje  pri Základnej umeleckej škole, Námestie M. Pajdušáka 2, Smižany.
(3) Ustanovujúcu  schôdzu združenia  zvoláva a  vedie člen prípravného výboru. Na  ustanovujúcej schôdzi  sa zvolí  výbor združenia.

Článok 3
Postavenie združenia

Združenie je organizáciou 1) , ktorá vo svojom  mene nadobúda  práva, zaväzuje  sa a  hospodári s vlastným majetkom.
Článok 4
Činnosť združenia

(1) Činnosť  združenia nadväzuje na plán práce  školy a vychádza z konkrétnych potrieb spolupráce školy s rodičmi a verejnosťou.
(2) Združenie   pôsobí   v   zhode s etickými a morálnymi zásadami,  oboznamuje  zástupcov  žiakov a ostatných členov združenia  s činnosťou a  úlohami školy,  pomáha   pri  zjednocovaní výchovného pôsobenia školy a rodiny.
(3) Združenie  podporuje  úsilie   riaditeľa  školy,  učiteľov a ostatných  pedagogických   pracovníkov  vo  výchovno-vzdelávacom procese najmä tým, že:
a)	získava  podporu zástupcov  žiakov pri  utváraní podmienok pre výchovu  a  vzdelávanie  žiakov  v záujme docielenia trvalých a hlbokých  vedomostí  žiakov,  zníženia  počtu zaostávajúcich žiakov, výchovy  žiakov k rešpektovaniu morálnych a etických zásad v škole i mimo nej,
b)	pomáha  pri výchove  žiakov mimo  vyučovania, pri organizovaní školských výletov a exkurzií,
c)	spolupracuje pri výchove žiakov  k voľbe povolania a k výchove vzťahu k práci,
d)	pomáha  riešiť  výchovné  problémy  žiakov  a  spolupôsobí pri ochrane mládeže pred negatívnymi spoločenskými javmi.
____________________
1)   § 2 zákona Slovenskej národnej rady č. 300/1990 Zb. o združovaní občanov v znení               neskorších predpisov

(4) Združenie  poskytuje  škole  materiálnu  a  odbornú  pomoc spoločensky užitočnou prácou svojich  členov.

Organizácia združenia
Článok 5

(1) Orgánmi  združenia  sú  členská  schôdza, výbor združenia, stále a dočasné komisie, revízna komisia, triedna schôdza a dôverníci tried.
(2) Funkčné   obdobie  výboru   združenia,  stálych   komisií, revíznej komisie alebo dôverníka triedy trvá jeden rok. Orgány združenia sa volia najneskoršie do 31.októbra. 

Článok 6

(1) Výročná členská schôdza sa zvoláva pred ukončením školského roka, prerokúva správu výboru združenia za uplynulý  školský rok, správu o  výsledku kontroly hospodárenia a návrh celoročného plánu činnosti na  nový školský rok; uznáša sa na výške členského príspevku  a schvaľuje rozpočet združenia, volí výbor združenia a revíznu komisiu.
(2) Výbor združenia má päť členov, revízna komisia má troch členov. Členovia výboru združenia a revíznej  komisie  sa  volia  z  pedagogických pracovníkov školy, zástupcov  žiakov  a ostatných členov,  ktorí majú  dôveru  členov  združenia. 

Článok 7

(1) Na  členskej schôdzi  sa prerokúvajú  najmä zásadné otázky výchovy a  vzdelávania žiakov,  pedagogickej osvety a dôležité zmeny plánu činnosti a rozpočtu.
(2) Členská schôdza sa koná najmenej dvakrát v školskom roku. 

Článok 8

(1) Výbor združenia  zvoláva výročnú členskú  schôdzu, členské schôdze,   zriaďuje   komisie,   riadi   celú   činnosť  združenia a dôverníkov tried. Za svoju činnosť zodpovedá členskej schôdzi.
(2) Schôdza výboru združenia sa koná spravidla raz za dva mesiace.
(3) Výbor združenia volí na  svojej prvej schôdzi funkcionárov výboru: predsedu,  podpredsedu,   tajomníka,  hospodára a člena.
(4) Schôdze  výboru  združenia  zvoláva  a  jeho činnosť riadi predseda  združenia,  ktorý  zastupuje  združenie  navonok  a koná v jeho  mene. Listiny  finančnej povahy  podpisuje predseda  spolu s hospodárom. Predsedu počas  neprítomnosti zastupuje podpredseda, ak  nie  je  prítomný  podpredseda,  zastupuje  ho iný člen výboru určený predsedom. V mene združenia  môžu konať aj iní funkcionári, ak ich splnomocní výbor združenia.
(5) Na  rokovanie výboru  združenia sa  pozývajú vždy členovia revíznej  komisie a  riaditeľ školy  alebo jeho  zástupca a  podľa potreby dôverníci tried, ďalší  pedagogickí  pracovníci ;  podľa vzájomnej  dohody sa  môžu  na  rokovaní zúčastniť  aj zástupcovia iných občianskych združení, prípadne zástupcovia odborového zväzu pracovníkov školstva a vedy. 

Článok 9

Komisie  sa  zriaďujú  pre  jednotlivé  druhy  činnosti, napríklad komisia pre výchovno-vzdelávacie otázky a  voľbu povolania,  pre záujmovú  činnosť žiakov,  pre hospodárske otázky a podobne. 

Článok 10

(1) Revízna    komisia   vykonáva    inventarizáciu   majetku, kontroluje  hospodárenie s  prostriedkami združenia  a správu jeho majetku.   Upozorňuje  výbor   združenia  na   zistené  nedostatky a predkladá   mu   návrhy   opatrení   na  zlepšenie  hospodárenia s prostriedkami. Správu o výsledku kontroly hospodárenia predkladá výročnej členskej schôdzi.
(2) Revízna  komisia združenia  sa schádza  podľa potreby,  na svojej prvej schôdzi si volí zo svojich členov predsedu.
(3) Revízna komisia pozastaví výkon uznesenia výboru združenia až  do  rozhodnutia  najbližšej  členskej  schôdze,  ak  zistí, že uznesenie výboru  je v rozpore so  zásadami hospodárenia združenia a s rozpočtom združenia. 

Článok 11

(1) Triedne schôdze  prerokúvajú otázky výchovy  a vzdelávania žiakov príslušnej triedy. Konajú sa spravidla raz za štvrť roka.
(2) Na  triednej  schôdzi  sa  zúčastňujú  zástupcovia  žiakov a triedny učiteľ, na rokovanie  sa podľa potreby pozývajú výchovný poradca   a   ďalší   pedagogickí   pracovníci.
(3) Na  prvej  triednej  schôdzi   v  školskom  roku  sa  volí dôverník triedy. Dôverník triedy za svoju činnosť zodpovedá  triednej  schôdzi a výboru združenia. 

Článok 12

Z výročnej  členskej schôdze, z členských  schôdzí, zo schôdzí výboru združenia,  revíznej komisie a  triednych schôdzí sa  robia stručné  zápisnice.  Celá  dokumentácia  sa  po skončení funkčného obdobia orgánov združenia ukladá v archíve školy na päť rokov. 

Článok 13
Práva a povinnosti členov združenia

(1) Členstvo  v  združení  vzniká  zápisom  do  zoznamu členov združenia.
(2) Členovia združenia majú právo  voliť orgány združenia, byť do nich  volení a vyjadrovať sa  prostredníctvom združenia k práci školy. Majú  právo byť informovaní, ako  sa využívajú ich podnety, návrhy a kritika na zlepšenie výchovno-vzdelávacej práce školy.
(3) Členovia združenia sú povinní  zúčastňovať sa na schôdzach  združenia  a platiť  členské  príspevky.  Ak člen  združenia tieto povinnosti neplní, môže výbor združenia jeho členstvo zrušiť. 

Hospodárenie združenia
Článok 14

(1) Príjmy  združenia tvoria  členské príspevky,  dary, výnosy akcií združenia a výnosy jeho majetku.
(2) Výška  členského  príspevku   určeného  členskou  schôdzou nesmie  presiahnuť 30 Eur ročne.  Ak  zástupcovia žiakov  majú na jednej škole viac detí, platia len jeden členský príspevok.
(3) Príspevky vyberá  triedny dôverník.  Vyhotoví  menný  zoznam platiteľov príspevkov. Peňažné dary sa evidujú na osobitnom zozname. 
(4) Združenie si môže založiť bežný účet,  prostredníctvom ktorého disponuje s vlastnými prostriedkami. Podpisové  právo  majú  predseda,  tajomník  a hospodár výboru združenia. 

Článok 15

 (1) Združenie  hospodári  s   finančnými  prostriedkami  podľa rozpočtu.
 (2) Návrh rozpočtu  zostavuje hospodár výboru  združenia podľa požiadaviek výboru združenia, vedúcich komisií a dôverníkov tried. Výbor združenia  návrh prerokuje  a predloží  ho na schválenie výročnej členskej schôdzi.
 (3) Zmeny  rozpočtu treba  vopred schváliť,  zmeny do 330 Eur schvaľuje  výbor  združenia,  zmeny  nad  330 Eur musí  schváliť členská  schôdza   alebo  výbor  združenia   za  účasti  triednych dôverníkov. 

Článok 16

(1) Finančné prostriedky  združenia sú oddelené  od finančných prostriedkov  školy.  Evidenciu  majetku  združenia a hospodárenia s jeho prostriedkami vedie hospodár.
(2) Finančné  prostriedky  združenia  sa  vynakladajú na bežné náklady  spojené s  činnosťou združenia. 
(3) Prostriedky, ktoré  sa nevyužijú do  konca školského roku, sa prenášajú do nasledujúceho školského roku.

Článok 17

(1) 	Výdavkami za pohostenie a občerstvenie sa rozumejú výdavky na:
 a) pohostenie  návštev zo  zahraničia, ak  boli pozvané združením,
 b) pohostenie tuzemských hostí (obed, večera a pod.),
 c) občerstvenie účastníkov besied, športových podujatí, dňa učiteľov a pod.
(2) Na  občerstvenie   uvedené  v  odseku   1  písm. c)  možno poskytnúť  kávu, nealkoholické  nápoje, chlebíčky,  párky a  pod., výnimočne pri celodenných akciách tiež jednoduchý obed. 

Článok 18

(1) Dary upomienkového charakteru možno poskytnúť:
a) hosťom združenia,
b) funkcionárom a členom združenia za aktívnu činnosť v združení
c) učiteľom pri príležitosti osláv dňa učiteľov.
(2) Dar možno  poskytnúť najviac v  hodnote 16,50 Eur na  osobu. Skupine možno poskytnúť spoločný  dar, ktorého cena nepresiahne hodnotu násobku počtu členov skupiny a sumy 7 Eur. 

Článok 19

(1) Finančné prostriedky na pohostenie, občerstvenie a dary sú súčasťou rozpočtu  združenia, môžu dosiahnuť  najviac 10 %  objemu finančných prostriedkov ročného rozpočtu združenia.
(2) Výdavky  na  pohostenie,  občerstvenie  a dary treba  preukázateľne doložiť. Doklady potvrdzujúce výdavky na tento účel majú obsahovať okrem všeobecných náležitostí účtovných dokladov tieto údaje:
a)  pri  výdavkoch na  pohostenie a  pri občerstvení  údaje  o  tom,  pri akej príležitosti a kedy  sa poskytli,  počet účastníkov a  rozpis konzumácie,
b) pri  výdavkoch na  dary označenie  darovanej veci,  jednotkovú  cenu a pri akej príležitosti,   kedy a komu sa dar poskytol. 

Článok 20

 (1) Veci trvalej hodnoty sa evidujú v inventárnej knihe.
 (2) Inventarizácia majetku sa vykonáva raz za rok. 

Článok 21
Zánik združenia

(1) Združenie  zanikne, ak  sa o  tom uznesie  členská schôdza alebo pri zrušení školy.
(2) Zánik združenia oznámi riaditeľka školy zriaďovateľovi resp. MŠ SR.
(3) Majetok  združenia,   ktoré  má  zaniknúť,   výbor  riadne zabezpečí  a  vyrovná  za      
     neho  všetky  záväzky  združenia. Zvyšok majetku  odovzdá likvidátorovi. 3) 

Záverečné ustanovenie
Článok  22

Tieto stanovy nadobúdajú  platnosť dňom vzniku združenia.

______________________
2)  § 12 ods. 2 zákona SNR č. 300/1990 Zb. o združovaní občanov v znení neskorších predpisov
3)  § 13 ods. 2 a 3 zákona SNR č. 300/1990 Zb. o združovaní občanov v znení neskorších predpisov